እናበላ ንወላዲአን ዝነበረን ፍቕርን ክብርን ልቢ ብዝትንክፍ ቃላት ገሊጸን። አሕዋቱን መቕርቡን እውን " ኮኾብና ብሰላም ዕረፍ ኣብ መቓብርካ ቕሰን!" ኢሎም ተፋንዮሞ። ብድሕሪኡ ሬሳ ኣፈወርቂ ግሩማት ጸዓዱ ኣፍራስ ኣብ ዝመርሑዎ ሰረገላ ክብሪ ተሰቒሉ ብዕምበባታት ማዕሪጉ፡ ስድራ ቤትን ፈተውትን ዝሓዛ መካይን እናዓጀቡዎ፡ ኣብ ገፊሕ ግሩም ፓርክ ኣብ እስሊንግቶን ኤንድ ሳንታፓንክርያስ ኣብ ዝተደኮነ መካነ መቃብር ኣምሪሑ። እቲ ሬሳ ክሓልፍ እንከሎ ከኣ ኩለን ኣብ ጽርግያ ዝጸንሓ ተሽከርከርቲ ደው ኢለን ብኽብሪ የሕልፈኦ ነይረን። ንኣፈወርቂ ኣብ ግዜ ሕማሙ ኣብ ሆስፒታል፡ ድሕሪ ሞቱ ከኣ ንቤቱ ከይዱ ገጹ ክኸድንን ንሕዙናት ከጸናንዕን ዕድል ዘይረኸበ ሕብረተሰብ ዓባይ ብሪጣንያ፡ ብመጠኑ ኩነታት ኮቪድ ኣብ ዝሃድኣሉ እዋን ንኣፈወርቂ ክፋነዎ ናብቲ መካነ መቓብር ስለዝወሓ ብሚእቲታት ዝቑጸር ሰብ ኣብ ኣፍ ደገ እቲ መካነ መቓብር ተሰሊፉ ነይሩ። እንተኾነ መምርሒ ስነ-ስርዓት ቀብሪ ዓባይ ብሪጣንያ እዚ እዋን ንሓደ መዋቲ ክሳብ 25 ቀረባ ቤተሰቡ ጥራሕ ክቐብሩዎ ስለዝእዝዝ ኣፈወርቂ ብካህናትን ቀረባ ቤተሰቡን ሓመድ ኣዳም ለቢሱ። በዓልቲ ቤቱ፡ ደቁን አሕዋቱን፡ ብጾቱን ፈተውቱን ከኣ ኣብ መቓብሩ ሕቋፍ ዕምበባ ኣምቢሮም። ኣብ ሓመድ ድበኡ ዝተረኽቡ ጋዜጠኛታት ከኣ ንስነ-ስርዓት ቀብሪ ጀሚሩ ክሳብ ዝፍጸም ናብ መላእ ዓለም ብፈይስ ቡክ ላይቭ የመሓላልፍዎ ስለዝነበሩ፡ ፈታውን ኣኽባርን ኣፈወርቂ ስነ-ስርዓት ቀብሩ ብኦን ላይን ተኸታቲሉዎ እዩ። ኮቪድ፡ ንጽላት ጥዕናን ቁጠባን ዘይኮነ፡ ንብዙሕ ማሕበራዊ ህይወት እውን ብኣሉታ ጸልዩዎ እዩ። ብምትእኽኻብ ሰባት ዝደምቕን ዝጽብቕን መርዓን ሓዘንን፡ ፈለማ ብፍቕዲ ኣጻብዕ ብዝቑጸሩ ሰባት፡ ሕጂ ናህሪ ኮቪድ ምስ ሃድአ ከኣ ምስ ልዑል ጥንቃቐን ምፍንታትን ብውሕድ ቁጽሪ ከምዝፍጸም ኮይኑ ወግዑን መዓርጉን ተሓዲጉ ኣሎ። ኣብ ንቡር ኩነታት እንተዝኸውን ኣፈወርቂ፡ ንእስነቱ ንቓልሲ ሓርነት ከምዝወፈየ ተጋዳላይን ከም ክቡር ዲፕሎማትን ብኣሽሓት ፈተውቱን ኣኽበርቱን ብሰልፊ ተኹስን ምተፈጸመ። ዝናን ቅያን መዋቲ ዝነግሩ መላቐስቲ ኣብ ቅርዓት ወጺኦም ነጸለኦም ተወንዚፎም ስርሑን ተግባሩን፡ ባህሪኡን ጠባዩን እናተንተኑ፡ ሓረግ ወለድኡ እናጠቐሱ "ወየ-ወየ!
